b'\n_START_ARTICLE_\nRen\xc3\xa9 Marqu\xc3\xa8s\n_START_SECTION_\nBiografia\n_START_PARAGRAPH_\nEra fill del director de l\'hospital de Perpiny\xc3\xa0, que volia que fos metge militar. Estudi\xc3\xa0 la carrera de medicina a Tolosa el 1940, durant la segona guerra mundial. En produir-se els desembarcaments de Proven\xc3\xa7a, la 1a Divisi\xc3\xb3 blindada de la Fran\xc3\xa7a Lliure deman\xc3\xa0 refor\xc3\xa7os per al seu batall\xc3\xb3 m\xc3\xa8dic, en Marqu\xc3\xa8s s\'hi allist\xc3\xa0 al setembre del 1944, i hi romangu\xc3\xa9 fins al 31 de desembre del 1945. Acabada la contesa, reprengu\xc3\xa9 els seus estudis, fins a graduar-se a Tolosa el 1947. A l\'any seg\xc3\xbcent s\'estab\xc3\xad a Sant Lloren\xc3\xa7 de la Salanca, on obr\xc3\xad un consultori m\xc3\xa8dic que assoliria un gran nivell professional, i que li permet\xc3\xa9 de tractar els lloren\xc3\xa7ans durant m\xc3\xa9s de quaranta anys. En paral\xc2\xb7lel, va ser batlle de la poblaci\xc3\xb3 del 1983 al mar\xc3\xa7 del 2001._NEWLINE_Fou conseller general del cant\xc3\xb3 de Sant Lloren\xc3\xa7 de la Salanca del 1973 fins al 2004, i presid\xc3\xad el Consell General dels Pirineus Orientals del 1987 al 1998, aix\xc3\xad com el Consell d\'Arquitectura, Urbanisme i Medi Ambient dels Pirineus Orientals (1988-1999). Va ser elegit senador per aquest mateix departament al 27 de setembre del 1992, i retingu\xc3\xa9 l\'esc\xc3\xb3 fins al 30 de setembre del 2001, quan s\'acab\xc3\xa0 la legislatura corresponent i no es present\xc3\xa0 a la reelecci\xc3\xb3._NEWLINE_Sant Lloren\xc3\xa7 de la Salanca li dedic\xc3\xa0 el carrer "Docteur Ren\xc3\xa9 Marqu\xc3\xa8s".'